Document ID: 31993R1001

ΚΑΝΟΝΙΣΜΟΣ (ΕΟΚ) αριθ. 1001/93 ΤΗΣ ΕΠΙΤΡΟΠΗΣ της 23ης Απριλίου 1993 που τροποποιεί τον κανονισμό (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2658/87 του Συμβουλίου της 23ης Ιουλίου 1987 σχετικά με τη δασμολογική και στατιστική ονοματολογία και το κοινό δασμολόγιο (1), όπως τροποποιήθηκε τελευταία από τον κανονισμό (ΕΟΚ) αριθ. 697/93 (2), και ιδίως το άρθρο 9 παράγραφος 1,
Εκτιμώντας:
ότι ο κανονισμός (ΕΟΚ) αριθ. 53/91 της Επιτροπής (3), τροποποιώντας τον κανονισμό (ΕΟΚ) αριθ. 2658/87, μείωσε ορισμένα ποσοστά των αυτόνομων δασμών μέχρι τις 31 Δεκεμβρίου 1991 σύμφωνα με την ανταλλαγή επιστολών για τη συμπλήρωση της συμφωνίας μεταξύ της Ευρωπαϊκής Οικονομικής Κοινότητας και των Ηνωμένων Πολιτειών της Αμερικής όσον αφορά τη διεξαγωγή διαπραγματεύσεων βάσει του άρθρου XXIV παράγραφος 6 (4) της Γενικής Συμφωνίας Δασμών και Εμπορίου (ΓΣΔΕ)-
ότι ο κανονισμός (ΕΟΚ) αριθ. 3919/91 του Συμβουλίου (5) προέβλεπε ότι η Κοινότητα έπρεπε ιδίως να εφαρμόσει τις ίδιες αυτόνομες δασμολογικές μειώσεις έως τις 31 Δεκεμβρίου 1992-
ότι με τον κανονισμό (ΕΟΚ) αριθ. 3920/91 της Επιτροπής (6) η μείωση των ποσοστών αυτών ίσχυε μέχρι τις 31 Δεκεμβρίου 1992-
ότι ο κανονισμός (ΕΟΚ) αριθ. 991/93 του Συμβουλίου (7) προβλέπει, ιδίως, την εφαρμογή από την Κοινότητα των ίδιων αυτόνομων δασμολογικών μειώσεων έως τις 31 Δεκεμβρίου 1993-
ότι πρέπει να τροποποιηθεί η συνδυασμένη ονοματολογία για να ληφθεί υπόψη η μείωση των ποσοστών των εν λόγω δασμών-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Ονοματολογίας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στην συνδυασμένη ονοματολογία που προσαρτάται στον κανονισμό (ΕΟΚ) αριθ. 2658/87, η μείωση των ποσοστών δασμών που καθορίζεται από τον κανονισμό (ΕΟΚ) αριθ. 53/91, ο οποίος παρετάθη με τον κανονισμό (ΕΟΚ) αριθ. 3920/91, που λήγει στις 31 Δεκεμβρίου 1992, παρατείνεται έως τις 31 Δεκεμβρίου 1993.
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 1993.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 23 Απριλίου 1993.

Labels: 3